喜雨得城字
作者：秦觀
朝代：宋

paragraphs: 陰陽有常職，代御不可并。
一氣或錯繆，愆伏相寇兵。
惟時四月交，南國厭久晴。
風師挾帝令，呼號肆徂征。
雲師畏推逐，蓄意不敢爭。
雨師曠厥官，所苟朝夕生。
黄塵暗如霧，掩彼日月明。
帝眷一昔回，旱議沮莫行。
番然需膏澤，夜半來雨聲。
黎明縱遐眺，溝澮各已盈。
青秧散廣畝，白水涵孤城。
耕夫欣有託，水鳥飛且鳴。
乃知化工妙，悠然信難名。
行矣耘我穡，歲終竚坻京。